b'\n_START_ARTICLE_\nGozdna jagoda\n_START_SECTION_\nOpis\n_START_PARAGRAPH_\nListi gozdne jagode so ovalne oblike in imajo nazob\xc4\x8dane robove. Sestavljeni so iz treh listov, pritrjenih na pecelj, ki izra\xc5\xa1\xc4\x8da neposredno iz tal. Cvetovi s petimi belimi ven\xc4\x8dnimi listi se nahajajo na vrhu od 3 do 15 cm visokega dlakastega stebelca v skupinah od pet do enajst. V Sloveniji gozdna jagoda cveti od aprila do junija. Iz oplojenih cvetov se razvijejo okusni rde\xc4\x8de obarvani plodovi, na katerih so drobna semena, s pomo\xc4\x8djo katerih se gozdne jagode tudi razmno\xc5\xbeujejo. Poleg tega se razmno\xc5\xbeujejo tudi s pomo\xc4\x8djo pritlik, poganjkov, ki se ukoreninijo in se razvijejo v samostojno rastlino.\n_START_SECTION_\nUporaba\n_START_PARAGRAPH_\nPlodovi gozdne jagode so bili v prehrani \xc4\x8dloveka pomembni \xc5\xbee v kameni dobi. Vsebujejo veliko vitamina C, pa tudi vitamine A, B1 in B2 ter magnezij, \xc5\xbeelezo, kalij, kalcij in fosfor. V ljudskem zdravilstvu se uporabljajo listi in korenine divje jagode. \xc4\x8caj iz prevretih posu\xc5\xa1enih listov in korenin se grgra pri vnetjih ustne votline in grla, pomaga pa tudi pri \xc5\xbeelod\xc4\x8dnih in \xc4\x8drevesnih motnjah ter za zaustavljanje driske. Poleg tega \xc4\x8daj pomaga pri \xc4\x8di\xc5\xa1\xc4\x8denju krvi in za pomiritev, poleg tega pa bla\xc5\xbei oslovski ka\xc5\xa1elj in astmo ter odpravlja vodo iz oteklih nog.'